Krošlák, Ján, poslanec NR SR (2021-12-07):
Ďakujem za slovo. Vážení páni, vážené pani poslankyne, vážení páni poslanci, pán predsedajúci, keď som prvýkrát vstúpil do tejto sály, zbadal som tento obrovský, krásny drevený znak, tak som z tejto sály cítil obrovský rešpekt, obrovskú vážnosť a bola to pre mňa naozaj ako nejaká posvätná miestnosť. Priznám sa, že predtým ako športové som nikdy nepozeral priame prenosy z Národnej rady, väčšinou som si pozrel iba nejaké zostrihy, keď boli večer v správach alebo tak, ešte keď som nesledoval to dianie, aké sa tu deje. Ale, bohužiaľ, po roku a pol strácam všetky ilúzie z tejto sály. Som, tie pocity ani neviem, neviem povedať všetky naraz. Proste som sklamaný, zhnusený z toho, čo sa tu deje, proste z toho, čo sa tu odohráva. Okrem možno 10-15 poslancov, ktorí tu nemajú čo robiť, ktorí sú čisté omyly a proste výsmech celej slovenskej spoločnosti, tak je tu, myslím si, 135 príčetných, normálnych ľudí, inteligentných. A ja nechápem, ako je to možné, že pri takých veciach, ako je pandémia, proste jedna obrovská spoločenská kríza, že nevieme ťahať všetci za jeden povraz. Začal by som opozíciou, chcem byť kritický voči opozícii, chcem byť kritický aj voči ministrovi financií a jeho návrhu. Ako pomohla opozícia pri riešení tejto pandémie? Ako ste nám pomohli, vláde, koalícii? Dve najdôležitejšie a najzákladnejšie veci, ktoré nie sú spochybňované nikde vo svete, dve najdôležitejšie a najzákladnejšie – nosenie rúška a očkovanie. Prečo aspoň v týchto dvoch veciach ste nemohli aspoň raz vysloviť podporu tejto vláde a prehovoriť aj vašich voličov, aby toto, aspoň tieto dve veci dodržiavali? To znamená rúška a potom by ste prešli plynule k tomu, že by sme ich všetkých, proste celý národ motivovali, aby sa išli zaočkovať. Toto sú dve nespochybniteľné veci všade vo svete. Všade vo svete. Toto nemá obdobu nikde, tak ako vy opozícia, že tieto dve veci ste bojkotovali. Musím povedať aj také vážne slová, že vy opozícia ste zodpovední aj za veľké množstvo úmrtí. Vaše, vaše organizované udalosti, alebo jak by som to nazval, podujatia, správne, kde sa ľudia zhlukovali bez rúšok, tak tam je jasne preukázateľné, že po týchto podujatiach následne do dvoch, do troch týždňov umrelo niekoľko ľudí. To znamená, že to je čisto iba vaša zodpovednosť. Nijako ste nepomohli tejto vláde a tá kríza, teraz sa bavíme o krízy (kríze, pozn. red.) pandemickej, máte na tom naozaj obrovskú, obrovský podiel viny. Za toto vás kritizujem, pretože naozaj si myslím, že veľa z vás sú tu normálni a príčetní a aspoň v tomto ste mohli ukázať solidaritu a mohla, mohla v tomto koalícia s opozíciou spolupracovať. A je mi veľmi ľúto, že toto sa neudialo. Jediné pozitívum, ja ho spomeniem, jediné pozitívum, ktoré sa udialo teraz pred pár dňami, že pán Pellegrini, ktorý tu neni, povedal, že teda aby sa ľudia nad 60 rokov dali zaočkovať, že povedal toto vyhlásenie. Neviem, či toto vyhlásenie spravil preto, lebo mal výčitky svedomia, alebo preto, že mu to prikázali prieskumy, ale toto bola jediná pozitívna vec opozície za rok a pol. A je mi to fakt ľúto, že v týchto dvoch základných veciach, ako je nosenie rúška a očkovanie, že sa proste nezhodneme. Teraz by som chcel plynule prejsť na kritiku predkladateľa tohto návrhu, že zase na druhej strane súhlasím s vami, že tie nápady a tak, ako ste ich vymenovali, ja neviem, koľko ich bolo, 4, 5, naozaj boli veľmi zlé nápady. Ukázal to aj čas, ukázalo to proste, čo sa udialo, že boli to zlé nápady. A ja sa preto pýtam majiteľa týchto nápadov, ako aj tohto posledného, že, Igor, nevidím ťa tu v sále (reakcia z pléna), jaj, tam vzadu. Povedz nám, prosím ťa, všetkým, každý normálny, a nazvem to trebárs, že vládca sa obklopí múdrymi, skúsenými ľuďmi. Ja by som to urobil. Ja by som nespravil jedno rozhodnutie sám. Proste vybral by som si tím desiatich, pätnástich fakt múdrych, skúsených, uznávaných ľudí a robil by som rozhodnutia na základe dohody s nimi. Prosím ťa, pomenuj nám týchto ľudí. Pomenuj nám týchto ľudí, lebo ja, ja aj trošku mám výčitky svedomia, že vlastne všetka kritika ide na teba. Za každé jedno zlé rozhodnutie, či to bol Sputnik, či to bolo plošné testovanie, či to bolo ja neviem čo, ma to teraz nenapadá, lotéria, všetka kritika je na teba. Však to rozlož tú kritiku. Rozlož ju, ukáž tých ľudí, nech sa postavia za teba a nech povedia, že, áno, my sme s tým súhlasili, my sme ho na toto aj prehovorili. Lebo keď títo ľudia neexistujú, tak je to veľmi smutné. Ak to je naozaj tak, že toto sú len tvoje nápady, ktoré potom sa snažíš silou-mocou presadiť, samozrejme, že potom prehovoríš tuto aj mňa na začiatku, tuto poslancov, aby v podstate obhajovali tvoju myšlienku, aby s ňou súhlasili, ale aj tak to potom celé zle vyjde. Tak ak tam nemáš za sebou ten tím tých odborníkov a tých naozaj skúsených múdrych ľudí, tak je to hanba. Je to fakt hanba, že, že vôbec prichádzaš s týmito myšlienkami a s týmito nápadmi úplne sám. Úplne sám, ja ich neodsudzujem. Ja napríklad som schvaľoval Sputnik, hej, ale keď, keď chcem doviezť Sputnik, tak si to potom premyslím, že čo bude potom krok B, krok C, krok D, hej, lebo doviezť Sputnik, zavolať ministrovi a vybaviť to celé za desať minút, to vie každý minister alebo predseda vlády. Ale potom to ďalej, hej. A keď to ďalej mi povedia tí moji ľudia okolo mňa, tí odborníci, že to ďalej už nebude sa dať, no tak potom sa to nebudem snažiť za každú cenu zrealizovať. A takto by sa dalo rozprávať o ďalších veciach. Takže to je moja kritika a moja výčitka voči tebe, že ukáž nám týchto ľudí a potom budeme kritizovať aj ich. A keď nie, tak si v tom sám a zaslúžiš si to potom všetko okolo toho, čo je. Ďalšiu vec, z ktorej ťa obviňujem, a potom prejdem už konkrétne k tomuto tomu, je, že tu je rozkol v spoločnosti, ktorý neni len rozkol medzi voličmi a sympatizantami či opozície a koalície, že sú tu dva tábory. Nie, nie, nie, nie, nie. Tu je, keď si pozreme Facebook a keď si pozreme reakcie ľudí, tu je, tu je jedno nezmyselné fajtovanie medzi voličmi OĽANO, ktorí hejtujú Borisa Kollára, ktorí mu nadávajú do neviem čoho všetkého. Potom je tu medzi voličmi OĽANO a SaS-ky. Opačne, samozrejme, tiež. SaS-ka hejtuje toho. Čiže vlastne tu je normálne hejt medzi nami troma, keď to tak poviem, medzi nami troma, medzi týmito troma tábormi furt a ja z toho obviňujem, Igor, teba. Teba. Pretože ty si to semienko toho, že proste každý s každým fajtuje a že je tu taká, použijem silný výraz, neni to až úplne ten, nenávisť, ale možnože to je niečo menej, medzi aj našimi tábormi sympatizantov a našimi voličmi, nielen medzi opozíciou. Takže toto sú moje výčitky voči tebe. Hovorím ti to tu teraz medzi všetkými. Vidím, že máš sklopený zrak, hráš sa s telefónom ako vždy, keď ti niekto tebe niečo adresuje. (Reakcia z pléna.) Ja ťa, ja som ťa za celý čas, čo som vystúpil verejne, ani raz neurazil. Ani raz som nepoužil výraz vulgarizmus, nič. Raz som ťa nazval mimozemšťanom, za tým si stojím, že si sem prišiel, aby si zničil Fica, ale ešte pred tým, jak si ho zničil, ničíš sám seba a ešte aj svoje okolie. Za tým si stojím a to je proste podľa mňa mimozemský pud. To je terminátor čistý. Čiže, čiže a ešte druhýkrát som ti ponúkol, že ťa odprevadím do Austrálie, aby tu bol kľud, že pôjdem s tebou. To sú také dve veci, ktoré možno nejakým spôsobom ťa mohli urážať, ale ináč v živote som ťa neurazil. Ale, bohužiaľ, je to tak, že som tvojím veľkým kritikom a myslím si, že ty si strojcom veľkého, veľkého balíka, veľkého percenta toho nešťastia, čo sa tu deje. Teraz prejdem k tomuto konkrétnemu návrhu, lebo už ja presne to, ja si osobne myslím, že 70 % času, čo tu strávime v tejto sále rozprávaním, faktickými poznámkami, je úplná strata času. Ja pôjdem radšej trénovať so svojím synom alebo sa pôjdem venovať svojej dcére, jak počúvať tie nezmysly, 70 % času tu ľudia si robia iba reklamu, robia si politický marketing a je to zlé. My by sme tu mali byť konštruktívni a mali by sme tu robiť nejaké rozhodnutia. (Začal zaznievať zvuk časomeru.) To už mám tak málo času? No tak nič. Chcel som ešte k tomu návrhu povedať, že vlastne ja som chcel navrhnúť 80 euro, aby sme dali za každé jedno pichnutie, ale už ste to dohodli, že 100 euro, ale malo by to pokračovať aj pri štvrtej, aj pri piatej dávke... (Prerušenie vystúpenia predsedajúcim.)